01987L0217 — DA — 04.07.2018 — 004.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

►B RÅDETS DIREKTIV af 19. marts 1987 om forebyggelse af miljøforurening med asbest (87/217/EØF) (EUT L 085 af 28.3.1987, s. 40)

Ændret ved:





Ændret ved:

A1 AKT (94/C 241/08) C 241 21 29.8.1994 L 001 1 ..









▼B

RÅDETS DIREKTIV

af 19. marts 1987

om forebyggelse af miljøforurening med asbest

(87/217/EØF)







Artikel 1

1. Formålet med dette direktiv er at fastsætte foranstaltninger og at supplere allerede gældende bestemmelser med henblik på som led i beskyttelsen af befolkningens sundhed og miljøet at formindske og forebygge forurening med asbest.

2. Dette direktiv finder anvendelse med forbehold af direktiv 83/477/EØF.

Artikel 2

I dette direktiv forstås ved:

1. »Asbest« følgene fibrøse silikater:

— crocidolit (blå asbest),

— actinolit,

— antophyllit,

— chrysotil (hvid asbest),

— asbestgrunerit (amosit) (brun asbest),

— tremolit.

2. »Råasbest«:

Det produkt, der fremkommer ved den første knusning af asbestmineral.

3. »Anvendelse af asbest«:

Virksomhed, der indebærer håndtering af en mængde på mere end 100 kg råasbest om året, og som vedrører:

a) omdannelse af asbestmineral til råasbest med undtagelse af processer, der er direkte forbundet med udvinding af asbestmineral, og/eller

b) fremstilling og industriel færdigbehandling af følgende produkter, der indeholder råasbest: asbestcement eller asbestcementprodukter, asbestfriktionsprodukter, asbestfiltre, asbesttekstiler, asbestpapir og -pap, asbest samle-, emballerings- og forstærkningsmaterialer, asbestgulvbelægninger samt asbestfyldmaterialer.

4. »Arbejde med asbestholdige produkter«:

Anden virksomhed end anvendelse af asbest, hvis der derved kan frigives asbest i miljøet.

5. »Affald«:

Alle stoffer og genstande som defineret i artikel 1 i direktiv 75/442/EØF ( 1 ).

Artikel 3

1. Medlemsstaterne træffer de foranstaltninger, der er nødvendige for, at asbestudledning i luften, asbestudledninger i vandmiljøet og produktion af asbestaffald, så vidt dette er muligt med rimelige midler, reduceres ved kilden eller forhindres. Disse foranstaltninger bør medføre, at der ved anvendelse af asbest benyttes den bedste teknologi, som står til rådighed, og som ikke medfører uforholdsmæssigt store omkostninger, herunder, hvor det er hensigtsmæssigt, recirkulation eller behandling.

2. I forbindelse med bestående anlæg anvendes kravet i stk. 1 om, at der skal benyttes den bedste teknologi, som står til rådighed, og som ikke medfører uforholdsmæssigt store omkostninger, til at reducere eller fjerne asbestudledninger i luften, under hensyntagen til kriterierne i artikel 13 i direktiv 84/360/EØF.

Artikel 4

1. Med forbehold af artikel 3 træffer medlemsstaterne de nødvendige foranstaltninger for at sikre, at koncentrationen af den asbest, der gennem udledningsrørene ledes ud i luften under anvendelsen af asbest, ikke overstiger en grænseværdi på 0,1 mg/m3 (milligram asbest pr. kubikmeter udledt luft).

2. Medlemsstaterne kan fra denne forpligtelse fritage anlæg med en samlet udledning i luften på mindre end 5000 m3 pr. time, hvor udledningen af asbest i luften ikke overstiger 0,5 g i timen på noget tidspunkt under normale driftsbetingelser.

Når denne fritagelse finder anvendelse, fastsætter medlemsstaternes kompetente myndigheder passende foranstaltninger for at sikre, at tærsklen i første afsnit ikke overskrides.

Artikel 5

Medlemsstaterne træffer de nødvendige foranstaltninger for at sikre:

a) at der ved fremstilling af asbestcement finder fuldstændig recirkulation af spildevandet sted. Såfremt en sådan recirkulation ikke er mulig af økonomiske årsager, træffer medlemsstaterne de nødvendige foranstaltninger for at sikre, at udledningen af spildevand, der indeholder asbest, ikke medfører forurening af vandmiljøet og andre dele af miljøet, f.eks. luften.

Med henblik herpå

— anvendes der en grænseværdi på 30 g opslæmmet stof pr. kubikmeter udledt spildevand;

— skal medlemsstaternes kompetente myndigheder for hvert enkelt af de pågældende anlæg angive den mængde, der udledes i vandet, eller den samlede udledte mængde opslæmmet stof pr. ton, der produceres, idet der tages hensyn til anlæggets særlige forhold;

b) at der ved fremstilling af asbestpapir eller -pap finder fuldstændig recirkulation af spildevandet sted.

Udledning af spildevand, der ikke indeholder mere end 30 g opslæmmet stof pr. kubikmeter vand, kan dog finde sted under rutinemæssig rengøring eller vedligeholdelse af anlægget.

Artikel 6

1. Medlemsstaterne træffer de nødvendige foranstaltninger for at sikre, at der regelmæssigt foretages målinger af udledninger i luften og af det udledte spildevand fra anlæg, for hvilke grænseværdierne i artikel 4 og 5 gælder.

2. Ved kontrollen af, om grænseværdierne i artikel 4 og 5 overholdes, anvendes sådanne fremgangsmåder og metoder for prøveudtagning og analyse, som er i overensstemmelse med de i bilaget beskrevne, eller med andre fremgangsmåder og metoder, som giver tilsvarende resultater.

3. Medlemsstaterne meddeler Kommissionen de fremgangsmåder og metoder, som de anvender, tillige med de oplysninger, der er af betydning for bedømmelsen af, om nævnte fremgangsmåder og metoder er relevante. På grundlag af disse oplysninger fører Kommissinen (SIC! Kommissonen) kontrol med ækvivalensen mellem de forskellige fremgangsmåder og metoder og aflægger rapport til Rådet fem år efter meddelelsen af direktivet.

Artikel 7

Medlemsstaterne træffer de nødvendige foranstaltninger for at sikre:

— at virksomhed, som indebærer forarbejdning af asbestholdige produkter, ikke medfører væsentlig forurening af miljøet med asbestfibre eller -støv;

— at nedrivning af bygninger, elementer og installationer, hvori der findes asbest, og bortskaffelse af asbest eller asbestholdige materialer, hvorved der afgives asbestfibre eller-støv, ikke medfører væsentlig forurening af miljøet med asbest; med henblik herpå sikrer de sig, at det af den arbejdsplan, der er omhandlet i artikel 12 i direktiv 83/477/EØF, ligeledes fremgår, at der er truffet alle de i denne henseende nødvendige forebyggende foranstaltninger.

Artikel 8

Med forbehold af direktiv 78/319/EØF ( 2 ), senest ændret ved tiltrædelsesakten af 1985, træffer medlemsstaterne de nødvendige foranstaltninger for at sikre:

— at frigivelse af asbestfibre eller asbeststøv i luften samt spild af væsker, der kan indeholde asbestfibre, undgås under transport og aflæsning af affald indeholdende asbestfibre eller asbeststøv;

— at affald indeholdende asbestfibre eller asbeststøv, der deponeres på hertil godkendte pladser, under hensyn til de lokale forhold, er behandlet, emballeret eller tildækket på en sådan måde, at frigivelse af asbestpartikler i miljøet undgås.

Artikel 9

Med henblik på beskyttelse af befolkningens sundhed og miljøet kan en medlemsstat fastsætte strengere bestemmelser end dem, der er indholdt i dette direktiv, under overholdelse af de betingelser, der er fastsat i traktaten.

Artikel 10

Fremgangsmåden i artikel 11 og 12 er fastlagt med henblik på tilpasning af direktivets bilag til den tekniske udvikling og finder anvendelse ved enhver ændring af de prøveudtagnings- og analysemetoder, der er omhandlet i bilaget. Denne tilpasning må ikke medføre nogen direkte eller indirekte ændring af grænseværdierne i artikel 4 og 5.

Artikel 11

Der nedsættes et udvalg for tilpasning af direktivet til den videnskabelige og tekniske udvikling, i det følgende benævnt »udvalget«, sammensat af repræsentanter for medlemsstaterne og med en repræsentant for Kommissionen som formand.

▼M2 —————

▼M2

Artikel 12

1. Kommissionen bistås af Udvalget for Tilpasning til den Tekniske og Videnskabelige Udvikling af dette Direktiv.

2. Når der henvises til denne artikel, anvendes artikel 5 og 7 i afgørelse 1999/468/EF ( 3 ).

Perioden i artikel 5, stk. 6, i afgørelse 1999/468/EF fastsættes til tre måneder.

3. Udvalget vedtager selv sin forretningsorden.

▼B

Artikel 13

▼M3 —————

▼B

2. Kommissionen forelægger om nødvendigt på baggrund af udviklingen i lægevidenskaben og af de teknologiske fremskridt yderligere forslag med henblik på at hindre og reducere asbestforureningen af hensyn til befolkningens sundhed og til miljøet.

Artikel 14

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 1988, jf. dog stk. 2. De underretter straks Kommissionen herom.

2. Medlemsstaterne vedtager de foranstaltninger, der er nødvendige for at efterkomme artikel 4 og 5 i dette direktiv, snarest muligt og under alle omstændigheder senest den 30. juni 1991 for så vidt angår anlæg, der er opført eller godkendt før den i stk. 1 nævnte dato.

3. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 15

Dette direktiv er rettet til medlemsstaterne.









BILAG

PRØVEUDTAGNINGS- OG ANALYSEMETODER

A. UDLEDNING AF SPILDEVAND

Den referenceanalysemetode, der skal anvendes ved fastsættelse af den samlede mængde opslæmmede stoffer (filtrerbart stof fra prøven, inden bundfældelse) udtrykt i mg/l, er filtrering på 0,45 μm-membranfilter med tørring ved 105 °C og vejning ( 4 ).

Prøverne skal udtages på en sådan måde, at de er repræsentative for udledningen i en 24 timers-periode.

Denne fastsættelse skal udføres med en nøjagtighed ( 5 ) på ± 5 % og en rigtighed ( 6 ) på ± 10 %.

B. SPECIFIKATIONER, SOM SKAL OVERHOLDES VED VALGET AF METODE FOR MÅLING AF UDLEDNING l LUFTEN

I. Gravimetrisk metode

1. Der vælges en gravimetrisk metode, som gør det muligt at måle den samlede støvmængde, som udsendes gennem udledningsrørene.

Der tages hensyn til støvets asbestkoncentration. Når det er nødvendigt at foretage målinger af koncentrationen, måles eller anslås støvets asbestkoncentration. Tilsynsmyndigheden bestemmer under hensyn til anlæggets og produktionens karakteristika, hvor ofte denne måling skal foretages, men det bør i begyndelsen være mindst hver sjette måned. Hvis en medlemsstat har fastslået, at der ikke er nogen større variation i koncentrationen, kan målingshyppigheden nedsættes. Foretages der ikke periodiske målinger, finder grænseværdierne i direktivets artikel 4 anvendelse på de samlede støvemissioner.

Prøveudtagningen foretages inden fortynding af den udledning, der skal måles.

2. Prøveudtagningen foretages med en nøjagtighed på ± 40 % og en rigtighed på ± 20 % ved grænseværdien. Grænsen for påvisningen er 20 %. Der skal foretages mindst to målinger under samme betingelser for at kontrollere overensstemmelsen med grænseværdien.

3. Driftsbetingelser for anlægget

Målingerne er kun gyldige, såfremt udtagningen foretages under anlæggets normale driftsbetingelser.

4. Valg af udtagningssted

Udtagningen bør ske på et sted med laminære udstrømningsbetingelser. Turbulente udstrømninger og hindringer for udstrømningen, som vil kunne skabe dårlige betingelser for udstrømningsprofilen, skal for så vidt muligt omhyggeligt undgås.

5. Indretninger med henblik på udtagningen

Der installeres passende åbninger i rørene, hvor udtagningen skal finde sted, samt passende platforme.

6. Forudgående målinger, som skal gennemføres

Førend de egentlige målinger gennemføres, bør luftens temperatur og tryk samt gennemstrømningshastigheden i røret måles. Temperaturen og trykket registreres normalt i prøveudtagningsledningen under normale udblæsningsbetingelser. Foreligger der usædvanlige betingelser, bør der endvidere foretages måling af koncentrationen af vanddamp, så der kan foretages passende korrektioner af resultaterne.

7. Generelle krav til udtagningsparametrene

Metoden kræver, at der fra et rør, hvorigennem asbeststøvudledningerne udblæses, udtages en luft- prøve, som derefter filtreres, hvorefter asbestindholdet i det støv, der tilbageholdes i filtret, måles.

7.1. Der gennemføres en tæthedsundersøgelse af prøveudtagningsledningen for at sikre, at eventuelle utætheder ikke forårsager målefejl. Prøveudtagningshovedet lukkes omhyggeligt og prøveudtagningspumpen sættes i gang. Udsivningen må ikke overstige 1 % af den normale prøveudtagningsgennemstrømning.

7.2. Prøveudtagningen foregår normalt under isokinetiske betingelser.

7.3. Varigheden af prøveudtagningen vil afhænge af metoden og den anvendte prøveudtagningsordning, og prøveudtagningsperioden skal være tilstrækkelig lang til, at det sikres, at der indsamles en passende mængde materiale til vejning. Den skal være repræsentativ for hele den overvågede proces.

7.4. Er prøveudtagningsfiltret ikke anbragt i umiddelbar nærhed af prøveudtagningshovedet, skal der anvendes metoder til genvinding af de materialer, som afsættes i prøveudtagningssonden.

7.5. Prøveudtagningshovedet og det antal punkter, hvor der foretages udtagninger, fastlægges i overensstemmelse med den valgte nationale norm.

8. Arten af prøveudtagningsfilter

8.1. Der skal vælges et filter, der passer til den anvendte analyseteknik. I forbindelse med den gravimetriske metode er glasfiberfiltre at foretrække.

8.2. Der kræves en filtreringseffektivitet på mindst 99 %, som måles ved hjælp af DOP-testen ved anvendelse af en aerosol indeholdende partikler med en diameter på 0,3 μm.

9. Vejning

9.1. Der anvendes en passende vægt af høj præcision.

9.2. For at opnå den ønskede præcision ved vejningen er det absolut påkrævet at foretage en omhyggelig konditionering af filtrene før og efter udtagningen.

10. Angivelse af resultater

Foruden måledata skal der også anføres oplysninger om temperatur, tryk og gennemstrømning samt alle relevante oplysninger, som f.eks. en skematisk tegning, der viser placeringen af prøveudtagningsstederne, rørenes dimensioner, prøverumfangene og den anvendte beregningsmetode til bestemmelse af resultaterne. Disse resultater angives ved normale betingelser for temperatur (273 K) og tryk (101,3 kPa).

II. Metoden med tællelige fibre

Hvis der anvendes fibertællingsmetoder med henblik på at kontrollere overensstemmelsen med grænse- værdien i direktivets artikel 4, kan der anvendes en omregningsfaktor på 2 fibre/ml svarende til 0,1 mg/m3 asbeststøv, jf. dog direktivets artikel 6, stk. 3.

En fiber defineres som en genstand, der er længere end 5 μm og har en tykkelse på under 3 μm, og hvor forholdet længde/tykkelse er større end 3:1, og som kan tælles ved optisk mikroskopi med fasekontrast under anvendelse af den europæiske referencemetode, der er defineret i bilag I til direktiv 83/477/EØF.

Der skal i forbindelse med fibertællingsmetoden overholdes følgende specifikationer:

1. Ved denne metode skal koncentrationen af tællelige fibre i de udledte luftarter kunne måles.

Tilsynsmyndigheden bestemmer under hensyn til anlæggets og produktionens karakteristika, hvor ofte denne måling skal foretages, men det bør være mindst hver sjette måned. Hvis der ikke foretages periodiske målinger, finder grænseværdien i direktivets artikel 4 anvendelse på de samlede støvemissioner.

Prøveudtagningen foretages inden fortyndelse af den udledning, der skal måles.

2. Driftsbetingelser for anlægget

Målingerne er kun gyldige, såfremt udtagningen foretages under anlæggets normale driftsbetingelser.

3. Valg af udtagningssted

Udtagningen bør ske på et sted med laminære udstrømningsbetingelser. Turbulente udstrømninger og hindringer for udstrømningen, som vil kunne skabe dårlige betingelser for udstrømningsprofilen, skal for så vidt muligt omhyggeligt undgås.

4. Indretninger med henblik på udtagningen

Der installeres passende åbninger i rørene, hvor udtagningen skal finde sted, samt passende platforme.

5. Forudgående målinger, som skal gennemføres

Førend de egentlige målinger gennemføres, bør luftens temperatur og tryk samt gennemstrømningshastigheden i røret måles. Temperaturen og trykket registreres normalt i prøveudtagningsledningen under normale udblæsningsbetingelser. Foreligger der usædvanlige betingelser, bør der endvidere foretages måling af koncentrationen af vanddamp, så der kan foretages passende korrektioner af resultaterne.

6. Generelle krav til udtagningsparametrene

Metoden kræver, at der fra et rør, hvorigennem asbeststøvudledningerne udblæses, udtages en luftprøve, som derefter filtreres, hvorefter de tællelige asbestfibre i det støv, der tilbageholdes i filtret, måles.

6.1. Der gennemføres en tæthedsundersøgelse af prøveudtagningsledningen for at sikre, at eventuelle utætheder ikke forårsager målefejl. Prøveudtagningshovedet lukkes omhyggeligt, og prøveudtagningspumpen sættes i gang. Udsivningen må ikke overstige 1 % af den normale prøveudtagningsgennemstrømning.

6.2. Prøveudtagning af de udledte luftarter foretages inden i udledningsrøret under isokinetiske betingelser.

6.3. Varigheden af prøveudtagningen vil afhænge af metoden og størrelsen af det anvendte prøveudtagningshoved. Prøveudtagningsperioden skal være tilstrækkelig lang til, at det sikres, at der er 100 til 600 tællelige asbestfibre/m2 i prøveindsamlingsfiltret. Den skal være repræsentativ for hele den overvågede proces.

6.4. Prøveudtagningshovedet og det antal punkter, hvor der foretages udtagninger, fastlægges i overensstemmelse med den valgte nationale norm.

7. Arten af prøveindsamlingsfilter

7.1. Der skal vælges et filter, der passer til den anvendte analyseteknik. I forbindelse med fibertællingsmetoden anvendes der membranfiltre (blandede estere af cellulose eller cellulosenitrat) med en nominel porestørrelse med 5 μm og med trykte firkantede felter og en diameter på 25 mm.

7.2. Prøveindsamlingsfiltret skal have en filtreringseffektivitet på mindst 99 % med hensyn til tællelige asbestfibre.

8. Tælling af fibre

Fibertællingsmetoden skal være i overensstemmelse med den europæiske referencemetode, der er beskrevet i bilag I til direktiv 83/477/EØF.

9. Angivelse af resultater

Foruden måledata skal der også anføres oplysninger om temperatur, tryk og gennemstrømning samt alle relevante oplysninger, som f.eks. en skematisk tegning, der viser placeringen af prøveudtagningsstederne, rørenes dimensioner, prøverumfangene og den anvendte beregningsmetode til bestemmelse af resultaterne. Disse resultater angives ved normale betingelser for temperatur (273 K) og tryk (101,3 kPa).